is de is en is is vi is en hbs_lat et is is is is en is pt en en is is is en is en en is is is is en is is is is is is is is sl sl sl sv en is is is is en is is is is is is is is is is is is is is is is is is en is is is is is is is is is is is is is is is cs is gl is is is is en is is is is en is is hu is is is is is is is is is cs is en is is is is is is is en is sv is is is is is is is is is is is is is en sv is en is is is is is is sk en en en en is is is is is is vi is en en
Fréttir og viðburðir - Page 3 of 12 - Eyrarbakki.is
Húsið á Eyrarbakka 250 ára
Í sumar eru 250 ár liðin síðan Húsið á Eyrarbakka var byggt. Af því tilefni boðar Byggðasafn Árnesinga til hátíðarsamkomu í Húsinu þann 9. ágúst næstkomandi og hefst kl. 14. Húsið var byggt af Jens Lassen kaupmanni á Eyrarbakka sem íbúðarhús fyrir sig og starfsmenn sína og var kaupmannssetur til 1927. Byggðasafn Árnesinga hefur haft það til sýnis undanfarin 20 ár. Nánar verður sagt frá hátíðinni þegar nær dregur.
Kristjana og Svavar Knútur í Eyrarbakkakirkju
Vinirnir og söngvaskáldin Svavar Knútur og Kristjana Stefáns koma saman á miðsumarstónleikum í Eyrarbakkakirkju, miðvikudaginn 1. júlí nk. og eiga saman dásamlega dúettastund. Sérstakir gestir þeirra verða söngvaskáldin og hjónin UniJon.
Kristjana og Svavar Knútur hafa undanfarin ár vakið verðskuldaða athygli fyrir stórskemmtileg dúettakvöld. Þar ríkir bæði gleði og angurværð ásamt örlitlum fíflagangi og bera þau vinirnir á borð fjölbreytta dagskrá dúetta, sem rúmar allt frá Abba til Dolly Parton með viðkomu hjá Nick Cave og Páli Ísólfssyni, auk frumsaminna laga og hinna ýmsu gleði- og tregabomba.
Tónleikarnir hefjast klukkan 20.00 og er aðgangseyrir 2.500 kr. Frítt er fyrir börn.
Bjartmar í Óðinshúsi á Eyrarbakka
Laugardaginn 27. júní heldur Bjartmar Guðlaugsson tónleika í Óðinshúsi á Eyrarbakka. Bjartmar mun fara létt yfir tónlistarsögu sína, flytja helstu smelli og segja nokkrar skemmtisögur tengda þeim. Þarna munu mæta kunningjar eins og Fúll á móti, Sumarliði, Mamman með beyglaða munninn og þeirra nánasta fólk. Búast má við skemmtilegum tónleikum.
Aðgangseyrir er 2.500 kr. Tónleikarnir hefjast kl. 21:00 og standa í tvær klst. með 15 mínútna hléi.
UniJon eða Unnur Arndísardóttir og Jón Tryggvi Unnarsson héldu um 60 tónleika í þá heimili sínu Merkigili á Eyrarbakka á árunum 2010 til 2013. Náðu þau upp einstakri stemningu með það að leiðarljósi að búa til þægilegan vettvang fyrir tónlistarmenn að fremja seið sinn. Þau ætla nú að halda áfram þeirri stemningu í Óðinshúsi á Eyrarbakka í sumar.
Óðinshús var byggt 1913 af Kaupfélaginu Heklu á Eyrarbakka sem pakkhús og er eina pakkhúsið á Eyrarbakka frá þessum tíma og eitt elsta steinsteypta hús á landinu.
Húsið er í eigu Sverris Geirmundarsonar og hefur hann staðið fyrir myndlistarsýningum með hléum frá árinu 2002. Tilfinningin fyrir sögu hússins, tímans tönn, ásamt myndlistinni er áþreifanleg í salnum og því má búast við ótrúlegri upplifun fyrir öll skilningarvitin.
JÓNSMESSUHÁTÍÐIN Á EYRARBAKKA 20. JÚNÍ 2015
09:00 Fánar dregnir að húni við upphaf 16. Jónsmessuhátíðarinnar á Bakkanum
Eyrbekkingar flagga íslenska fánanum eða Bakkafánanum og ganga frá skreytingum í hverfalitunum.
Verslunin verður opin allan daginn og langt fram á kvöld – kíkið við í spjall og börnin fá skrímslaís um miðbik dagsins.
10:30-17:00 Laugabúð í Sjónarhóli
Sagan er allt umlykjandi í þessu sögufræga húsi, þar sem Guðlaugur Pálsson rak verslun í 74 ár frá 1919 til 1993, þegar hann féll frá tæplega 98 ára gamall. Nýjar vörur og gestakaupmenn frá höfuðborginni í aðalhlutverki.
11:00-18:00 Byggðasafn Árnesinga í Húsinu og Sjóminjasafnið á Eyrarbakka
Ókeypis aðgangur á hátíðinni.
Fjölbreyttar sýningar og sagan við hvert fótmál. Ávallt heitt á könnunni. Í borðstofu Hússins er sýningin Konur, skúr og karl sem fjallar um 19. aldar ljósmyndara á Stokkseyri og í Assistentahúsinu er sýningin Vesturfarar. Þar segir frá upphafi þeirra merku fólksflutninga Íslendingasögunnar sem hófust á Eyrarbakka. Sjóminjasafnið er opið uppá gátt.
11:00 Unga kynslóðin skemmtir sér
Hinn sívinsæli Brúðubíll kemur í heimsókn að Sjóminjasafninu. Og nú er aldeilis ys og þys í Brúðubílnum. Söngur, sögur og leikrit. Björgunarsveitin verður svo með eitthvað frábært til afþreyingar og kannski verður eitthvað gott í gogginn.
11:00 Bakkastofa og Húsið
Sýnishorn af Eyrarbakkabrúnni sem er samstarfsverkefni Hússins á Eyrarbakka og Bakkastofu við Eyrargötu.
11:30-22:00 Rauða húsið á Eyrarbakka
Þriggja rétta Jónsmessutilboð allan daginn – sumarsalat, lambafillet og súkkulaðikaka.
Tilboð á pizzu og bjór eða kaffi og kökum niðri á Rauða kaffihúsinu í kjallaranum.
12:00-14:00 Heimboð í Garðshorn
Elínbjörg Ingólfsdóttir og Vigfús Markússon bjóða í Jónsmessusúpu. Kl. 12:30 má búast við óvæntri uppákomu.
Ása Magnea, nýútskrifaður ljósmyndari, verður með ljósmyndasýninguna Sjómenn frá Eyrarbakka og önnur verk tengd Eyrarbakka á pallinum. Það gerist alltaf eitthvað spennandi í Garðshorni.
13:00-17:00 Sjávarfang á Sölvabakka
Í vesturenda Frystihússins er húsnæði sem nefnist Sölvabakki og þar er margt braukað, sem forvitnilegt er að heyra og sjá. Boðið verður upp á sjávarfang og sagðar sannar veiðisögur af Geira og áhöfninni á Sölva ÁR150.
Nýlega var opnað glæsilegt farfuglaheimili í Frystihúsinu. Öllum boðið að skoða.
14:00-16:00 Heimboð að Hvoli við Eyrargötu og í Konubókastofu í Blátúni við Túngötu
Hulda Ólafsdóttir á Hvoli býður gestum í heimsókn til sín í gamla sýslumanns- og prestssetrið, sem byggt var 1914.
Í Konubókastofu í Blátúni verður opið og tekið á móti gestum, eins og sögupersónum í Dalalífi Guðrúnar frá Lundi.
15:30 Konur, skúr og karl – Ljósmyndarar á Stokkseyri 1896-1899
Leiðsögn um sumarsýningu byggðasafnsins í Húsinu, sem veitir innsýn í stöðu kvenna í heimi ljósmyndunar.
16:00 Heimsókn frá vinabænum Þorlákshöfn í Eyrarbakkakirkju
Aðgangur ókeypis, en frjáls framlög.
Tónar og Trix er tónlistarhópur eldri borgara í Ölfusinu, sem hefur mikla ánægju af því að syngja saman og spila á hljóðfæri. Þau hafa slegið í gegn að undanförnu með nýju plötunni sinni og ætla að leyfa okkur að heyra brot af því besta undir stjórn Ásu Berglindar Hjálmarsdóttur.
16:00 Sumartónleikar í Bakkastofu
Aðgangseyrir 1.500 kr. – miðasala við innganginn.
Valgeir Guðjónsson, sannkallaður stuðmaður, heldur sumartónleika í Bakkastofu við Eyrargötu.17:00 Íslandsmeistaramótið í koddaslag
Björgunarsveitin stendur fyrir þriðja Íslandsmeistaramótinu í koddaslag á bryggjunni á Eyrarbakka. Skráning hefst á staðnum kl. 16:45 – aldurstakmark, en allir velkomnir til þess að fylgjast með.
17:00 Bakkastofa og Húsið
Sýnishorn af Eyrarbakkabrúnni sem er samstarfsverkefni Hússins á Eyrarbakka og Bakkastofu við Eyragötu.
20:15 Raddbandakórinn ræskir sig í Húsinu
Heimir Guðmundsson, sem fæddur er í Húsinu árið 1944, leiðir fjöldasöng í stássstofunni og spilar á elsta píanó á Suðurlandi. Skólasöngvarnir og fleiri kvæðakver dregin fram og hver syngur með sínu nefi.
Jónsmessubrenna í fjörunni vestan við Eyrarbakkaþorp. Ingibjörg Vigfúsdóttir, Flóamaður og fyrrum Eyrbekkingur, flytur stutt ávarp. Hið frábæra Bakkaband heldur svo uppi fjörinu meðan menn endast.
23:00 Jónsmessugaman á Hótel Bakka í Frystihúsinu
Aðgangseyrir 1.000 kr. – miðasala við innganginn
Þeir sem enn hafa kraftinn hittast og skemmta sér. Tilboð á barnum. Aldurstakmark er 18 ár.
Tjaldsvæðið vestan þorpsins, sem Björgunarsveitin Björg rekur, hefur verið stækkað
ÖLL ÞÆGINDI OG NÓG PLÁSS.
Upplýsingamiðstöð ferðamanna á Stað er opin frá kl. 7:30 til 18:00.
Jónsmessuhátíðin er styrkt af Sveitarfélaginu Árborg
This entry was posted in Viðburðir on 13-06-15 by MKH.
Auglýst eftir presti til að sinna afleysingaþjónustu í Eyrarbakkaprestakalli
Reykjavík 3. júní 2015
Biskup Íslands auglýsir eftir presti til að sinna afleysingaþjónustu í Eyrarbakkaprestakalli, Suðurprófastsdæmi. Um tímabundna setningu í embættið er að ræða, frá og með 1. júlí 2015 til 30. júní 2016.
Eyrarbakkaprestakall er á samstarfssvæði með Hveragerðisprestakalli, Selfossprestakalli og Þorlákshafnarprestakalli. Íbúar prestakallsins eru rúmlega eitt þúsund.
Umsækjendur geri skriflega grein fyrir persónulegum upplýsingum, menntun, starfsferli, samskiptahæfileikum og öðru því sem þeir óska eftir að taka fram. Staðfest afrit af prófskírteini skal fylgja umsókn svo og upplýsingar um starfsþjálfun.
Umsækjendum ber að fylla út eyðublað þar sem biskupi er heimilaður aðgangur að sakaskrá viðkomandi umsækjanda. Skal undirrituð heimild þar um fylgja umsókninni. Eyðublaðið er að finna á vef kirkjunnar: https://innri.kirkjan.is/pdf/samthykki-fyrir-oflun-upplysinga-ur-sakaskra.pdf
Um laun og önnur kjör fer samkvæmt ákvörðun kjararáðs.
Nánari upplýsingar um prestakallið eru veittar hjá prófasti Suðurprófastsdæmis og á Biskupsstofu.
Umsóknarfrestur rennur út 19. júní 2015.
Umsóknir sendist biskupi Íslands, Biskupsstofu, Laugavegi 31, 101 Reykjavík.
Vísað er til laga um jafna stöðu og jafnan rétt kvenna og karla nr. 10/2008.
This entry was posted in Uncategorized on 11-06-15 by MKH.
Aðalsafnaðarfundur Eyrarbakkasóknar verður haldinn miðvikudaginn 10. júní kl. 20:00 í Eyrarbakkakirkju.
Að loknum aðalfundarstörfum verður umræða um tillögu biskupsstofu um sameiningu Eyrarbakkaprestakalls og Þorlákshafnarprestakalls.
Allir eru hjartanlega velkomnir og er safnaðarfólk hvatt til þess að mæta.
This entry was posted in Viðburðir on 09-06-15 by MKH.
Flogið á annarra vængjum
Gunnar Marel Hinriksson skrifar:
Þegar ég var barn á Selfossi var mér sagt að maður fengi svarta tungu af því að segja ósatt. Hvort það eigi við um tún ef á þeim eru byggð ósannindi skal ósagt látið, en það er óneitanlega leiðinleg tilhugsun að Sigtún verði að svartri tungu.
Selfoss sem svið fyrir minnisvarða um kaþólska helgistaði á miðöldum og borgaralega byggingarlist 19. aldar er í besta falli lélegur brandari en í versta falli skeytingarleysi um sögulegar staðreyndir og tilraun til að villa um fyrir gestum bæjarins. Ætli íbúum Egilsstaða þætti það góð hugmynd ef þar yrði settur upp minnisvarði um miðaldagerð Hafnarfjarðarhafnar og sýning um síldarævintýrið á Siglufirði?
Selfosskirkja var vígð árið 1956. Lengra aftur nær saga kirkjuhalds á þessum stað ekki, hvað þá að hann hafi verið valdamiðstöð. Árið 1703 bjuggu sex sálir á Selfossi, hjónin Jón Erlendsson og Guðrún Vigfúsdóttir ásamt þremur börnum þeirra og einum vinnumanni.
Frummælendur hugmynda um nýjan miðbæ á Selfossi hafa gefið út Teiknibók á heimasíðu þeirra, www.midbaerselfoss.is. Titillinn er í sjálfu sér afhjúpandi, því hann er tilvísun til miðaldahandritsins AM 673a III 4to sem er þekkt undir nafninu íslenska teiknibókin. Þannig reyna þeir að ljá hugmyndum sínum sögulegan blæ en eru í raun farnir að nálgast það sem hefur verið kallað menningarnám (e. cultural appropriation).
Í nefndri bók má meðal annars lesa eftirfarandi:
„Það er hér sem bæjarlífið hversdagslíf, verslun og viðskipti prjónast saman við myndræna og raunverulega upplifun af horfnum sögulegum byggingum áþreifanlegum og raunverulegum, í fullri stærð og gerð eins og þær hafi alltaf verið þarna.“
Við þetta er nokkuð að athuga. Í fyrsta lagi, um hvaða „horfnu sögulegu byggingar“ er verið að ræða? Í kynningarefni er lögð áhersla á hinar og þessar byggingar héðan og þaðan af Suðurlandi, en einnig sögufræg hús á Stykkishólmi, Ísafirði og Akureyri, svo fáein dæmi séu nefnd. Hús sem mörg hver standa enn, vel að merkja. Það er fátækur bær sem þarf að skreyta sig með stolnum fjöðrum úr fjarlægum landshlutum.
Í öðru lagi er hér talað um að þessar byggingar verði „áþreifanlegar“ og „raunverulegar“. Vissulega áþreifanlegar, en raunverulegar? Hvaða skilning ber að leggja í það orð í þessu samhengi? Augljóslega ekki að þær verði á raunverulegum stað sínum, en verður í þeim verði rafmagn, brunavarnir eða aðgengi fyrir alla? Verður gildandi byggingareglugerð ekki fylgt? Ef hins vegar þessi atriði verða til staðar, þá er allt tal um sögulegan raunveruleika orðin tóm og húsin ekki annað en leikmyndir. Það leiðir okkur að þriðja atriðinu, hugmyndinni um „myndræna og raunverulega upplifun […] í fullri stærð“. Höfundar tillagnanna virðast gera sér grein fyrir því að hér geti aldrei verið um annað að ræða en leikmynd fyrst þeir taka svona til orða.
Fjórða og síðasta atriðið sem ég vil nefna úr þessu stutta textabroti úr kynningarefninu er svo fullyrðingin um að byggingarnar muni verða gerðar „eins og þær hafi alltaf verið þarna.“ Það er vitanlega óframkvæmanlegt og gaman væri að heyra hvað íbúar Stykkishólms, Ísafjarðar eða Akureyrar segja um það ef skopstælingar af táknrænum byggingum þeirra birtast á Selfossi. Þessi orð afhjúpa afstöðu formælenda tillögunnar til sögunnar. Hún virðist ekki vera annað í þeirra huga en óskilgreind þoka sem má móta og breyta eftir hagsmunum hverju sinni. Og það er ekki bara rangt, heldur hættulegt. Þessi húsalíkön geta ekki lýst neinum öðrum sögulegum raunveruleika en þessum: Vorið 2015 var kynnt hugmynd um að endurskrifa fæðingarvottorð Selfossbæjar í tilraun til að afla tekna af straumi ferðamanna. Allt tal um sögulegan raunveruleika í þessu samhengi stenst ekki skoðun.
Í byggingarlist er til hugtakið folly, sem mætti þýða sem flónska. Það lýsir m.a. hönnunartísku lystigarða í Evrópu á 18. öld, þegar í þeim voru reistar byggingar í anda grískra og rómverskra rústa. Þetta þykir nú á tímum skondin flónska, að hafa ætlað sér að byggja fornleifar. Selfoss og ekki síst Árborg öll hefur alla burði til að skrifa sína eigin sögu og sveitarfélaginu er óhætt að ætla sér stærra hlutverk en að verða vaxmyndasafn utan um afrek annarra.
Fimmtudaginn 7. maí sl. birtist í Dagskránni grein frá bæjarráði Árborgar. Það er jákvætt að sjá að bæjarráð hefur lagt eyrun við þeirri góðu gagnrýni sem fram hefur komið í mörgum greinum vegna þessara hugmynda. Þó olli grein bæjarráðs vonbrigðum, því þar var ekki svarað því sem fram hefur komið um virðingaleysi þessara hugmynda við hvað er raunverulega sögulegt og þar er skautað á ódýran hátt fram hjá fílnum í herberginu: Af hverju er stefnt að því að byggja á einum stað í sveitarfélaginu eftirlíkingu af því sem er til annarsstaðar í sama sveitarfélagi? Bæjarráð hefur ekki neitt betra fram að færa en almenn merkingarlítil orð um að „tengja þorpin við ströndina […] inn í verkefnið“ og heimasmíðaða gerð brauðmolakenningarinnar á þá leið að „uppbygging á einum stað í sveitarfélaginu styrki allt sveitarfélagið sem eina heild.“
Þá virðist bæjarráð hafa gert sér grein fyrir því hve óraunhæfar þessar hugmyndir eru, því það reynir að leiða athyglina frá þeim eins og þær hafa verið kynntar með því að vísa á óræðan hátt í að á næstunni muni „íbúar standa frammi fyrir töluvert breyttum og þróaðri hugmyndum en kynntar voru“ og að ástæða sé til þess „að taka fram að ekki er tímabært að leggja fullnaðarmat á áform þróunarfélagsins fyrr en þau liggja fyrir í endanlegu formi.“ Fyrr í sömu málsgrein bendir bæjarráð á lögbundið athugasemdaferli þar sem íbúum muni gefast kostur á að segja sína skoðun. En til hvers voru þær þá kynntar á þann hátt sem raunin var? Af þessu má ráða að sú gagnrýni sem þegar hefur komið fram hefur greinilega borið árangur. Ef hugmyndirnar munu taka verulegum breytingum þegar deiliskipulagið verður kynnt verða þær skoðaðar upp á nýtt á forsendum þeirrar kynningar. Þangað til beinum við sem þykja hugmyndirnar í núverandi mynd vondar spjótum okkar að þeim eins og þær liggja fyrir, enda hefur gagnrýnin beinst að grunnforsendum verkefnisins, ekki tilteknum útfærsluatriðum þess.
Nema þá kannski að að væntanleg kynning á deiliskipulaginu muni ekki „prjónast saman við myndræna og raunverulega upplifun af horfnum sögulegum [tillögum] [ó]áþreifanlegum og [ó]raunverulegum, [ekki] í fullri stærð og gerð [heldur] eins og þær hafi [aldrei] verið þarna.“
This entry was posted in Uncategorized on 28-05-15 by MKH.
Bakkinn – alþýðutónlistarhátíð á Eyrarbakka
Haldin verður alþýðu- og hljómbær tónlistarhátíð á Eyrarbakka 23-25.apríl nk.
Tónlistarfólkið sem boðað hefur komu sína í ár er alls ekki af verri endanum, og má segja að rjómi Íslenskrar alþýðutónlistar fái að njóta sín. Tónleikar verða haldnir á nokkrum stöðum á Eyrarbakka, og má búast við nánu og notalegu andrúmslofti um allan bæ.
Tónleikar verða haldnir í Gónhól, Eyrarbakkakirkju, Húsinu og í Bakkastofu.
Tónlistarfólkið sem fram kemur eru: Bjartmar Guðlaugsson, Lay Low, Valgeir Guðjónsson, Ragga Gröndal, Hafdís Huld, Skúli Mennski, Halli Reynis, UniJon og Sveitasynir.
Aðgangur er ókeypis en frjáls framlög eru vel þegin!
Allar nánari upplýsingar má nálgast á www.bakkinn.org
This entry was posted in Viðburðir on 12-04-15 by MKH.
Ljósmyndasýning: Miðbærinn – söguleg byggð
Þorpið – Eyrarbakki – könnun
Leita að efni á eyrarbakki.is
Proudly powered by WordPress